Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky materiál „Návrh poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov               (tlač 1140)".
 
Všeobecne 
            Podľa predkladateľky je cieľom návrhu zákona zlepšiť zdravotný stav obyvateľstva a súčasne dosiahnuť zníženie prevalencie neprenosných chorôb súvisiacich s výživou, ako sú najmä kardiovaskulárne choroby, niektoré onkologické choroby, diabetes či osteoporóza v súlade so základnými cieľmi jedného z najvýznamnejších dokumentov v oblasti výživy obyvateľstva, ktorým je Program ozdravenia výživy obyvateľov Slovenskej republiky. Ďalším sledovaným cieľom má byť zvrátenie trendu obezity u obyvateľov Slovenskej republiky najmä u detí a mládeže, dosiahnuť zníženie existujúceho deficitu v príjme pozitívnych nutrientov vo výžive a súčasne dosiahnuť zníženie rizikových faktorov výživy. Predkladateľka zároveň v dôvodovej správe k návrhu zákona uvádza, že je potrebné celkové uvedomenie a pochopenie vplyvu výživy na zdravie človeka a pochopenie kladného pôsobenia preventívnych zásahov do výživy a do režimu stravovania najmä u detí a mládeže. Preto je v nadväznosti na uvedené ciele potrebné presadzovať výživové dávky pre deti, ktoré sa pravidelne nestravujú v školskej jedálni, ale sú viac-menej odkázané na ambulantné stravovanie v školách a v školských zariadeniach, ktoré však pomerne často nie je v súlade s vedeckými poznatkami. Ide najmä o úpravu predaja jedál doplnkového charakteru a potravinárskeho sortimentu tak, aby konzumáciou takýchto jedál bol zabezpečený znížený energetický príjem najmä z nasýtených mastných kyselín a voľných cukrov a aby deti konzumovali potraviny s nízkym obsahom soli skrytej predovšetkým v pekárskych, mäsových a ďalších výrobkoch z nich. Z tohto dôvodu sa predkladá návrh na úpravu doplnkového stravovania tak, aby zabezpečovalo v školách a v školských zariadeniach poskytovanie zdraviu prospešných potravín a potravinových výrobkov.
Stanovisko  
          Ministerstvo školstva, vedy, výskumu a športu Slovenskej republiky súhlasí s predloženým poslaneckým návrhom zákona s pripomienkami.
          Ochrana zdravia detí v školách obsiahnutá v platných predpisoch má v súčasnosti z pohľadu ozdravenia výživy detí  všeobecný charakter. Požiadavky praxe ukazujú potrebu konkrétnej špecifikácie zákazu ponuky potravinových skupín, ktorých nadmerná konzumácia v „školských bufetoch“ alebo iných formách ambulantného predaja predstavuje zdravotné riziko pre vývin dieťaťa. Z tohto pohľadu návrh úpravy znamená pozitívny posun vedúci k ozdraveniu  potravinovej ponuky doplnkového charakteru stravovania v školskom prostredí.
          Návrh úpravy je v súlade s prijímanými výživovými odporúčaniami na úrovni EÚ a úlohami stanovenými v aktualizovanom Programe ozdravenia výživy obyvateľov Slovenskej republiky.
         Navrhujeme doplniť Doložku vybraných vplyvov o predpokladaný pozitívny vplyv na rozpočet verejnej správy z dôvodu potenciálnych príjmov vyplývajúcich z výnosov uložených pokút. Tento pozitívny vplyv sa zatiaľ nedá kvantifikovať.
Ministerstvo školstva, vedy, výskumu a športu Slovenskej republiky uplatňuje k predloženému návrhu zákona tieto pripomienky:
1. 	Bod 1 znie: „Doterajší text § 152 sa označuje ako odsek 1 a dopĺňa sa odsekom 2, ktorý znie: 
 „(2) V školách a školských zariadeniach sa v rámci ambulantného predaja zakazuje predaj

a)	doplnkových jedál typu rýchleho občerstvenia,
b)	potravín s obsahom soli nad 1,5g/100g hmotnosti,
c)	sladkých pekárskych výrobkov s nižším ako tretinovým  podielom ovocnej alebo mliečnej zložky,
d)	cukroviniek alebo cukrárskych výrobkov balených alebo voľných,
e)	zmrzliny, nanukov alebo mrazených ovocných drení,
f)	alkoholických nápojov a piva, vrátane nealkoholického piva,
g)	nápojov kolového charakteru alebo nápojov s obsahom chinínu,
h)	sýtených energetických nápojov a energetických nápojov, vrátane minerálnych vôd ochutených s pridaním cukru,
i)	nápojov s obsahom kávy alebo náhrady kávy a dekofeínových nápojov a
j)	tabaku a výrobkov z neho.“.“

Odôvodnenie: Navrhovaná úprava dopĺňa chýbajúcu úvodnú vetu § 152 ods. 2. Zároveň bol text ustanovenia jazykovo spresnený. 

2. 	Návrh odporúčame doplniť určením okresného úradu v sídle kraja ako kontrolného orgánu, ktorý bude zabezpečovať kontrolu dodržiavania zákazu ustanoveného v § 152 ods. 2 a v prípade zistenia porušenia uvedeného zákazu ukladať pokuty zriaďovateľovi školy a školského zariadenia. Ukladanie pokút navrhujeme doplniť do ustanovenia § 37a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov s výškou pokút od 300 eur do 500 eur.

Odôvodenie: Ministerstvo školstva, vedy, výskumu a športu Slovenskej republiky navrhuje doplniť sankciu vo forme pokuty uloženej zriaďovateľovi za správny delikt, ktorým je porušenie zákazu ambulantného predaja potravinárskych výrobkov uvedených v ustanovení              § 152 ods. 2 návrhu zákona. V súlade s § 11 ods. 4 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov sa pôsobnosť kontrolného orgánu zveruje okresnému úradu v sídle kraja. Výnos z pokút, ktorých výška sa navrhuje od 300 eur do 500 eur, bude príjmom štátneho rozpočtu. 

Materiál  bol predmetom medzirezortného pripomienkového konania v dňoch                              26. septembra 2014 až 6. októbra 2014 (7 pracovných dní), v rámci ktorého bolo uplatnených 63 pripomienok, z ktorých bolo 35 zásadných. V rámci pripomienok uplatnených ostatnými ministerstvami boli tri zásadné pripomienky Ministerstva pôdohospodárstva a rozvoja vidieka Slovenskej republiky. Ministerstvo školstva, vedy, výskumu a športu Slovenskej republiky sa stotožnilo so zásadnou pripomienkou a odporúča                                    v § 152 ods. 2 písm. c) slovo „pekárenských“ nahradiť terminologicky správnym výrazom „pekárskych“ v príslušnom gramatickom tvare a zároveň vypustiť slová „a cukrárenských“ z dôvodu duplicity s ustanovením § 152 ods. 2 písm. d). S dvomi zásadnými pripomienkami Ministerstvo školstva, vedy, výskumu a športu Slovenskej republiky nesúhlasí z nasledujúcich dôvodov:
Prvá zásadná pripomienka je k Čl. I bodu 2, k § 152 ods. 2 písm. b)

„V ods. (2) písm. b) žiadame upraviť stanovený limitu pre obsah soli aspoň na všeobecné najvyššie prípustné množstvo soli 2g/100g ako je stanovené v Prílohe Výnosu MP SR a MZ SR č. 608/8/2004-100, ktorým sa vydáva hlava potravinového kódexu SR upravujúca osobitné prísady do potravín (ďalej len „Výnos č. 608/8/2004-100“) resp. bližšie vymedzenie výrobkov s obsahom soli, ktoré by nemali byť ponúkané v rámci ambulantného predaja v školách. 

Odôvodnenie: sú nám jasné dôvody pre takéto ustanovenie, no v prípade ponechania limitu 1,5g/100g potraviny budú vylúčené skoro všetky chleby a bude tiež vylúčená veľká väčšina mäsových výrobkov, syrov (napr. bryndza, syry s plesňou vo vnútri, mäsové a rybacie konzervy a nátierky, ...). K stanoveniu takéhoto limitu treba pristúpiť opatrne a s prihliadnutím na názory lekárov a odborníkov na výživu, aby jeho zbytočným znižovaním nedošlo k zbytočnému zákazu väčšiny výrobkov. Ak by bol ponechaný pôvodne navrhnutý limit 1,5g/100g, ten by podľa Prílohy Výnosu č. 608/8/2004-100 spĺňala len detská výživa a niektoré výrobky, ktoré spadajú do kategórie všeobecného limitu 2g/100g ale nespĺňajú jeho hornú hranicu.“ 

Odôvodnenie nesúhlasu Ministerstva školstva, vedy, výskumu a športu Slovenskej republiky so zásadnou pripomienkou:
Citované ustanovenie uvedené v prílohe výnosu č. 608/8/2004-100 z 15. marca 2004 stanovuje všeobecne najvyššie prípustné množstvo soli 2g/100g. Ministerstvo školstva, vedy, výskumu a športu Slovenskej republiky podporuje predložený poslanecký návrh, ktorý s ohľadom na ozdravenie výživy detí v školách znižuje najvyššie prípustné množstvo soli v potravinárskych výrobkoch určených pre deti z 2g na 1,5g/100g v rámci ambulantného predaja v priestoroch školy a školského zariadenia. Ide o vylúčenie ponuky sortimentu predovšetkým údených mäsových výrobkov, syrov s plesňou, konzervovaných mäsových výrobkov a iných potravín, ktoré pri pravidelnej konzumácii zvyšujú riziko výskytu hypertenzie už u detí školského veku. Uvedené stanovisko sa opiera o odborné stanovisko hlavného odborníka Ministerstva zdravotníctva Slovenskej republiky pre pediatrickú kardiológiu.

Druhá zásadná pripomienka je k Čl. I  bodu 2, k § 152 ods. 2 písm. e)

„V ods. (2) písm. e) žiadame vypustiť z ustanovenia mrazené ovocné drene.
Odôvodnenie: mrazené ovocné drene, sú vhodným doplnkom stravy a do určitej miery náhradou čerstvého ovocia, pokiaľ neobsahujú veľké množstvo cukru. Vzhľadom na to, že majú takmer nulový obsah tuku, vhodnou náhradou za zmrzliny a nanuky.“

Odôvodnenie nesúhlasu Ministerstva školstva, vedy, výskumu a športu Slovenskej republiky so zásadnou pripomienkou:
Podľa zásad správnej výživy mrazené ovocné drene s pridaným cukrom nepredstavujú zodpovedajúcu náhradu doplnkového  stravovania detí školského veku podľa nariadenia vlády Slovenskej republiky č. 341/2009 Z. z. o poskytovaní pomoci na podporu spotreby ovocia a zeleniny pre deti v materských školách a pre žiakov v základných školách v znení neskorších predpisov.

Záver 
 
           Na základe vyššie uvedeného Ministerstvo školstva, vedy, výskumu a športu Slovenskej republiky odporúča vláde Slovenskej republiky vysloviť súhlas s predloženým návrhom poslankyne Národnej rady Slovenskej republiky Renáty Zmajkovičovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140) s pripomienkami prijatými na rokovaní vlády.